b'\n_START_ARTICLE_\nHarardhere\n_START_SECTION_\nHist\xc3\xb2ria moderna\n_START_PARAGRAPH_\nA l\'octubre del 1897, durant un per\xc3\xadode temporal en qu\xc3\xa8 el sultanat d\'Hobyo va estar sota govern directe d\'It\xc3\xa0lia, el reial comissionat extraordinari, Giorgio Sorrentino, va descobrir que el sold\xc3\xa0 Yusuf Ali pretenia dominar Harardhere, un territori te\xc3\xb2ricament sense sobirania habitat pel clan waesle; justament poc abans els waesle havien signat un tractat amb It\xc3\xa0lia reconeixent el protectorat. Sorrentino va haver de decidir si feia valdre el tractat i s\'enemistava amb el sulta d\'Hobyo, o pel contrari deixava fer a aquest i sacrificava als waesle. Finalment va optar per la segona possibilitat. Aix\xc3\xad Harardhere va passar al soldanat d\'Hobyo fins que el 1925 aquest fou annexionat a It\xc3\xa0lia i va formar el comissariat de Mudug._NEWLINE_Harardhere fou part despr\xc3\xa9s del 1960 de la prov\xc3\xadncia de Mudug. Va ser constitu\xc3\xafda com un districte de la regi\xc3\xb3 de Mudug el 1982 pel r\xc3\xa8gim de Siad Barre. Despr\xc3\xa9s del 1991 la comarca d\'Harardhere va quedar en mans dels clans locals. Vers 2005 el cap del clan local era Garaad Mohamuud Mohamed i el 2005 va comen\xc3\xa7ar a demanar taxes als vaixells internacionals per transitar per les seves aig\xc3\xbces territorials, cosa que fou interpretada com a pirateria. Mohamed va refusar contactes pol\xc3\xadtics i es va negar a recon\xc3\xa8ixer els seus actes com a pirateria o segrestos, al\xc2\xb7legant que els seus homes patrullaven les costes en bots, que actuaven com a guarda costes, per cobrir aquesta tasca que el govern no omplia i defensar les costes i els recursos contra invasors estrangers._NEWLINE_Diversos vaixells van ser interceptats i el 2005 van tenir repercussi\xc3\xb3 el Semlow (amb bandera de les Grenadines) i el Ibn Batuta (somali) que foren portats al port d\'Harardhere, mentre d\'altres nom\xc3\xa9s eren atacats a la rodalia com el San Carlos. El clan actuava al sud fins a El Maan i al nord fins a Eyl. Tamb\xc3\xa9 foren atacats vaixells de la Nacions Unides amb ajut humanitari (acusats de pescar il\xc2\xb7legalment). Com que l\'anomenada "Somali Coast Guard" no tenia reconeixement legal, ni estructura o pressupost foren considerats atacs pirates. Els atacs es van incrementar el 2006._NEWLINE_El 14 d\'agost del 2006 es va proclamar l\'estat de Galmudug i els clans locals d\'Harardhere van dubtar entre donar suport a la Uni\xc3\xb3 de Corts Isl\xc3\xa0miques de Som\xc3\xa0lia o al nou estat (que nominalment va considerar la ciutat i la seva comarca dins els seus l\xc3\xadmits); el 16 d\'agost la Uni\xc3\xb3 de Corts Isl\xc3\xa0miques va entrar a Harardhere i va expulsar al clan dedicat a la pirateria; altres clans es van fer c\xc3\xa0rrec del poder i es van decantar per ingressar a Galmudug per\xc3\xb2 les corts la van ocupar el novembre; els darrers dies del 2007 fou controlada per les forces et\xc3\xadops i del govern federal de transici\xc3\xb3 amb suport de Puntland i del senyor local del Sacad, Abdi Qeybdiid, i reconeguda com a part de Galmudug. El 26 de gener de 2008 tornava a estar en mans del clan dels pirates segons va assenyalar l\'administrador del govern a la ciutat Abdisalna Khalif, que va assegurar que la poblaci\xc3\xb3 local no els donava suport i que el govern enviaria tropes per restaurar el control._NEWLINE_El diumenge 20 d\'abril del 2008 fou segrestat prop d\'Harardhere el vaixell tonyinaire basc "Playa de Bakio" quan pescava a 250 milles de la costa, en aig\xc3\xbces internacionals, i fou condu\xc3\xaft a Gaan, entre Hobyo i Haradhere; portava 26 tripulants (13 africans, 5 bascos i 8 gallecs). El govern espanyol va enviar la fragata F104 M\xc3\xa9ndez N\xc3\xba\xc3\xb1ez amb un grup d\'operacions especials. Despr\xc3\xa9s d\'uns dies es va aconseguir el seu alliberament i probablement el govern espanyol va pagar unes taxes o rescat de tres quarts de mili\xc3\xb3 de d\xc3\xb2lars; els segrestadors pertanyien a un clan de Bareda, m\xc3\xa9s al nord, aliat al clan de Harardhere._NEWLINE_El 8 de maig del 2008 fou ocupada pels islamistes, que van anunciar que prohibirien l\'actuaci\xc3\xb3 de les mil\xc3\xadcies dedicades a la pirateria.\n_START_SECTION_\nPersonatges famosos\n_START_PARAGRAPH_\nEl primer membre del parlament que fou elegit a Som\xc3\xa0lia fou Mohamed Said Iyow, del clan sarur d\'Harardhere, que va ser un dels dirigents pol\xc3\xadtics que van aconseguir la independ\xc3\xa8ncia del pa\xc3\xads (era membre de la Lliga de la Joventut Somali); un altre pol\xc3\xadtic destacat fou Abdirashid Ali Sharmarke, primer ministre (1960-1964) i president (1967-1969); i tamb\xc3\xa9 fou rellevant el general Mohamed Abshir Muuse, cap de la policia somali.'